

**PLAN FOR**

 **FORVALTNINGSREVISJON**

 **PLANPERIODE 2017 - 2020**

**BERLEVÅG KOMMUNE**

## 1. Formålet med forvaltningsrevisjon

Hensikten med forvaltningsrevisjon er blant annet å bidra til en bedre og mer effektiv kommunal forvaltning. Når det gjennomføres forvaltningsrevisjon settes det fokus på økonomi, måloppnåelse og regeletterlevelse i kommunens virksomhet.

Behovet for forvaltningsrevisjon er stort. Kommunene står overfor betydelige utfordringer. Innbyggerne stiller større krav til kvalitet og sentrale myndigheter stiller krav til økonomisk effektivitet. Ofte er det manglende sdamsvar mellom målsettinger og tilgjengelise ressurser.

Ved gjennomføring av forvaltningsrevisjon bidrar kontrollutvalget blant annet til:

* Å påvise forbedringsområder som bidrar til økt produktivitet, måloppnåelse i forhold til politiske vedtak og forutsetninger og regeletterlevelse.
* Å bidra med informasjon til kommunens beslutningstakere som er nyttig for
	+ Å styrke kommunestyrets grunnlag for styring
	+ Kontrollutvalgets tilsyn med forvaltnigen
	+ Ledelsens vurdering av muligheter for mer sparsom/økonomisk drift, økt produktivitet, større effektivitet og bedre måloppnåelse
	+ Rasjonell, målrettet og kostandseffektiv drift

## 2. Sentrale bestemmelser om forvaltningsrevisjon

Bestemmelsene om forvaltningsrevisjon i kommuner og fylkeskommuner er nedfelt i følgende regelverk:

* Lov om kommuner og fylkeskommuner (kommuneloven) kapittel 12
* Forskrift om kontrollutvalg i kommuner og fylkeskommuner
* Forskrift om revisjon av kommuner og fylkeskommuner

Det fremgår av kommunelovens §77 fjerde ledd at det er kontrollutvalget som har ansvaret for at det utføres forvaltningsrevisjon i kommunen.

*Kontrollutvalget skal påse at kommunens eller fylkeskommunens regnskaper blir revidert på en betryggende måte. Kontrollutvalget skal videre påse at det føres kontroll med at den økonomiske forvaltning foregår i samsvar med gjeldende bestemmelser og vedtak og at det blir gjennomført systematiske vurderinger av økonomi, produktivitet, måloppnåelse og virkninger ut fra kommunestyrets eller fylkestingets vedtak og forutsetninger(forvaltningsrevisjon).*

Kapittel 5 i forskrift om kontrollutvalg inneholder utfyllende bestemmelser om kontrollutvalgets oppgaver med forvaltningsrevisjon. I følge forskriften § 9 første ledd skal kontrollutvalget sørge for at det blir utført forvaltningsrevisjon i kommunen.

*Kontrollutvalget skal påse at kommunens eller fylkeskommunens virksomhet årlig blir gjenstand for forvaltningsrevisjon i samsvar med bestemmelsene i dette kapittel.*

Forvaltnigsrevisjonens innhold er utdypet i forskrift om revisjon § 7 første ledd:

*Forvaltningsrevisjon innebærer å gjennomføre systematiske vurderinger av økonomi, produktivitet, måloppnåelse og virkninger ut fra kommunestyrets eller fylkestingets vedtak og forutsetninger, herunder om*

1. *Forvaltningen bruker ressurser til å løse oppgaver som samsvarer med kommunestyrets vedtak og forutsetninger*
2. *Forvaltningens ressursbruk og virkemidler er effektive i forhold målene som er satt på området*
3. *Regelverk etterleves*
4. *Forvaltningens styringsverktøy og virkemidler er hensiktsmessig*
5. *Beslutningsgrunnlaget fra administrasjonen til de politiske organer samsvarer med offentlige utredningskrav*
6. *Resultatene i tjenesteproduksjonen er i tråd med kommunestyrets forutsetninger og/eller om resultatene for virksomheten er nådd.*

Forvaltningsrevisjon medfører altså systematiske vurderinger av økonomi, produktivitet og måloppnåelse med utgangspunkt i kommuenstyrets vedtak og forutsetninger. I tillegg kommer vurdering av om regelverket etterleves, om kommunens styringssystemer og virkemidler er hensiktsmessig og om beslutningsgrunnlaget som legges frem for politiske organer er i samsvar med offentlige utredningskrav. Forvaltningsrevisjon er med andre ord et viktig verktøy for kommunens øverste organ for å føre tilsyn og kontroll med kommunens totale forvaltning og de resultater som oppnås.

## 3. Plan for forvaltningsrevisjon og overordnet analyse

##### 3.1 Plan for forvaltningsrevisjon

##### Forskrift om kontrollutvalg § 10 omhandler plan for forvaltningsrevisjon og lyder som følger:

*Kontrollutvalget skal minst en gang i valgperioden og senest innen utgangen av året etter at kommunestyret eller fylkestinget er konstituert, utarbeide en plan for gjennomføring av forvaltningsrevisjon. Planen vedtas av kommunestyret selv som kan delegere til kontrollutvalget å foreta endringer i planperioden.*

*Planen skal baseres på en overordnet analyse av kommunens virksomhet ut fra risiko – og vesentlighetsvurderinger, med sikte på å identifisere behovet for forvaltningsrevisjon på de ulike sektorer og virksomheter.*

Det fremgår av bestemmelsene at det er kontrollutvalget som har ansvar for at det blir utarbeidet en plan for gjennomføring av forvaltningsrevisjon. Minimumskravet er at planen skal utarbeides en gang i løpet av valgperioden og innen utgangen av året etter at kommunestyret er konstituert, i dette tilfellet innen utgangen av 2016. Kommunestyret står imidlertid fritt til å bestemme at slike planer skal utarbeides oftere.

Det fremgår videre at planen skal vedtas av kommunestyret. Det innebærer at kommunestyret skal spille en aktiv og bestemmende rolle i forhold til innhold og omfang av forvaltningsrevisjonen. Kommunestyret kan imidlertid delegere til kontrollutvalget å gjøre endringer i planen.

##### 3.2 Overordnet analyse

I forskrift om kontrollutvalg § 10 siste ledd er det slått fast at plan for forvaltningsrevisjon skal baseres på en overordnet analyse. Forskriften gir ingen konkrete føringer på hva en slik overordnet analyse er, eller hvordan den skal gjennomføres, bortsett fra at den skal baseres på risiko – og vesentlighetsvurderinger med sikte på å identifisere behovet for forvaltningsrevisjon på de ulike sektorer og virksomheter.

I departementets merknader til bestemmelsen omtales overordnet analyse nærmere. Her fremgår det at hensikten med analysen er å fremskaffe relevant informasjon om kommunens virksomhet slik at kontrollutvalget settes i stand til å legge en plan for forvaltningsrevisjon og prioritere mellom ulike områder hvor det kan være aktuelt med forvaltningsrevisjon Det heter videre at kontrollutvalgets prioritering må ta utgangspunkt i risiko for avvik eller svakheter i forvaltningen sett i forhold til lover, forskrifter og kommunestyrets vedtak og forutsetninger som analysen avdekker. Departementets merknader utdyper hva som menes med uttrykket «risiko – og vesentlighetsvurderinger» slik:

*«I uttrykket «risiko – og vesentlighetsvurderinger» ligger at det skal gjøres en vurdering av på hvilke områder i kommunens virksomhet det er risiko for vesentlige avvik i forhold til de vedtak, forutsetninger og mål som er satt for virksomheten»*

KomRev NORD IKS har utarbeidet overordnet analyse på oppdrag fra Kontrollutvalgan IS.

I analysen har revisjonen benyttet flere kilder, spørreundersøkelse, kommunens årsberetning for 2015, kommunens analyse og plan for forvaltningsrevisjon 2012 – 2016, tidligere gjennomførte forvaltningsrevisjoner, fylkesmannens og Helsetilsynets tilsynsrapporter, sekretariatets vurderinger og KOSTRA – tall. Berlevåg kommune tilhører KOSTRA – gruppe 6(KG6) som består av små kommuner med høye fria disponible inntekter og høye bundne kostnader pr. innbygger.

Med utgangspunkt i revisjonens overordnet analyse har sekretariatet utarbeidet forslag til Plan for forvaltningsrevisjon 2017 - 2020

##### 3.3 Planens tidshorisont

Det fremlagte forslag til ny plan for forvaltningsrevisjon har en tidsramme på fire år. I planforslaget legges det videre til grunn at kommunestyret gir kontrollutvalget myndighet til å foreta endringer i planen i planperioden dersom kontrollutvalget finner det nødvendig.

##### 3.4 Utvalgte fokusområder

Følgende åtte områder er, i analysen,vurdert som tema for forvaltningsrevisjon i planperioden, jf. eget vedlegg:

1. Kommunehelsetjenesten – implementering av samhandlingsreformen
2. Grunnskole
3. Brann – og ulykkesvern
4. Kommunal NAV/ sosialtjenester
5. Barneverntjenesten
6. Offentlige anskaffelser
7. Oppfølging av politiske vedtak
8. kirke

##### 3.5 Sekretariatets forslag

Med de ressurser som stilles til rådighet vil det være realistisk å få gjennomført fire prosjekter i løpet av planperioden. Sekretariatets forslag er basert dels på revisjonens anbefalinger av aktuelle prosjekter og dels på egen kjennskap til kommunen.

|  |  |
| --- | --- |
| **Prioritet** | **Prosjektnavn** |
| 1 | Kommunehelsetjenesten – implementering av samhandlingsreformen |
| 2 | Grunnskole |
| 3 | Brann- og ulykkesvern |
| 4 | Kommunal NAV/sosialtjenester |

##### 3.6 Kontrollutvalgets vedtak

1. Kontrollutvalget tar opplysningene i Overordnet analyse 2016 – 2020 og Plan for forvaltningsrevisjon 2017 – 2020 til etterretning og slutter seg til anbefalingene i plandokumentet.
2. Kontrollutvalget oversendes saken til kommunestyret med følgende innstilling:

Kommunestyret godkjenner fremlagte Plan for forvaltningsrevisjon for perioden 2017 – 2020

Følgende områder prioriteres i planperioden:

1. Kommunehelsetjenesten – implementering av samhandlingsreformen

2. Grunnskole

3. Brann og ulykkesvern

4. Kommunal NAV/ sosialtjenester

Kommunestyret gir kontrollutvalget myndighet til å foreta endringer i planen i planperioden dersom kontrollutvalget finner det nødvendig.

##### 3.7 Kommunestyrets vedtak

Settes inn etter at planen er behandlet av kommunetyret

## 4. Rapportering av gjennomført forvaltningsrevisjon

Det fremgår av forskrift om revisjon § 8 at revisor fortløpende skal rapportere til kontrollutvalget om resultater av gjennomført forvaltningsrevisjon.:

*Revisor skal fortløpende rapportere til kontrollutvalget om resultatene av*

*gjennomførte forvaltningsrevisjoner.*

Det er videre slått fast i forskrift om kontrollutvalg § 11 at kontrollutvalget skal rapportere til kommunestyret om hvilke forvaltningsrevisjoner som er gjennomført og resultatet av disse.

*Med utgangspunkt i planen for gjennomføring av forvaltningsrevisjon, skal kontrollutvalget avgi rapport til kommunestyret om hvilke forvaltningsrevisjoner som er gjennomført og om resultatet av disse, jf. § 8 i forskrift om revisjon i kommuner og fylkeskommuner.*

Kontrollutvalget avgjør i utgangspunktet selv hvor ofte det skal rapportere om gjennomført forvaltningsrevisjon til kommunestyret. Nærmere bestemmelser om rapportering til kommunestyret kan også fastsettes av kommunestyret med grunnlag i alminnelig instruksjonsrett.

## 5. Oppfølging av tidligere gjennomført forvaltningsrevisjon

Det fremgår av § 12 i kontrollutvalgsforskriften at kontrollutvalget skal påse at kommunestyrets vedtak i tilknytning til behandling av rapporter om forvaltningsrevisjon følges opp. Revisjonen følger rutinemessig opp administrasjonens oppfølging av kommunestyrets vedtak fra behandling av forvaltningsrevisjon. Opplysninger om hvordan vedtakene er fulgt opp rapporteres årlig til kontrollutvalget